Det er en dårlig ide at droppe stormoske i Aarhus - den vil løse mange af de problemer, som TV 2-dokumentar afslører, siger århusiansk rådmand.

Der er ingen grund til at straffe et stort flertal på baggrund af uheldige udtalelser fra enkelte imamer.

Sådan lyder det fra den radikale rådmand i Aarhus, Rabih Azad-Ahmad, efter blandt andet den aarhusianske borgmester, Jacob Bundsgaard (S), søndag aften trak sin støtte til den stormoske, der er planer om at bygge i Aarhus.

TV 2 har ved hjælp af optagelser til dokumentaren ”Moskeerne bag sløret” for første gang på kamera dokumenteret, at der findes sharia-råd i Danmark.

Sharia-rådet, bestående af ledende personer med tilknytning til Fredens Moske i Aarhus, blev søndag efter et hasteindkaldt møde nedlagt, men sharia-rådets rådgivning af TV 2’s muldvarp kan nu få betydning for den stormoske, der er planlagt i Aarhus, da også SF har trukket sin støtte til moskeen.

Ifølge Rabih Azad-Ahmad er det imidlertid vigtigt at holde hovedet koldt:

- Fordi enkelte imamer har haft sådan nogle udtalelser, så skal man ikke straffe det store flertal – man skal ikke skyde gråspurve med kanoner. Der er 11 foreninger, der står bag det her forbund, som ønsker en stormoske i Aarhus – mig bekendt har et enkelt menigt medlem, men ingen bestyrelsesmedlemmer, været involveret i de her TV 2-programmer.

- Man skal belønne de moderater kræfter

Rabih Azad-Ahmad mener, at en stormoske er en del af løsningen på de problemer i Aarhus, som TV 2 den seneste uge har afsløret.

- Mange fra Aarhus Vest vil gerne have et alternativ til de bedesteder, der er i dag, for de fungerer ikke optimalt. TV 2’programmerne taler for ændringer - det kan en stormoske være, siger han.

Han fremhæver, at der er behov for et mere multikulturelt, multietnisk bedested, hvor der tales mere dansk, end det er tilfældet i de moskeer, der er i Aarhus i dag.

- Der er nogen, der gerne vil have nogle reformer, og det er dem, der gerne vil have bygget en moske. De har en grundlovssikret ret til at gøre det, og jeg synes også, at man skal belønne de moderate kræfter - dem er der rigtig mange af.

- Der skal ikke ligge stormoske klos op af Gellerupparken

En anden århusiansk rådmand, Benjamin Simsek fra Venstre, mener imidlertid ikke, at der skal ligge en stormoske ved Gellerupparken i Aarhus – noget som Venstre hele tiden har været modstander af:

- Når nu vi har erkendt, at vi har et problem med Gellerupparken, og der er et parallelsamfund, som vi bruger milliarder af penge på at omdanne, så mener vi ikke, at det er hensigtsmæssigt at placere en moske klos op af Gellerupparken. Vi tror på, at det vil fastholde parallelsamfundet og styrke parallelsamfundet.

Venstre vil imidlertid gerne undersøge, om det er muligt at placere en stormoske et andet sted i Aarhus – hvis der vel at mærke er et ønske om det.

SF i Aarhus har også meldt ud, at deres støtte til en stormoske er sat midlertidig på standby. Det sker, fordi SF ikke længere har tillid til, at imamerne agerer indenfor dansk lovgivning. Alligevel er partiet ikke parat til at trække støtten til projektet fuldstændig:

- Det er dybt urimeligt, at de moderate muslimer bliver taget som gidsel af de mere ekstreme kræfter i det vestlige Aarhus, men det er virkeligheden lige nu. Det vil som minimum tage et årstid, før vi er blevet klogere på, om man har bevæget sig og har fået taget et opgør med nogle af de kræfter, der lever som et parallelsamfund, siger Thomas Medom.

Formand del af sharia-råd

På de skjulte optagelser ses det, at sharia-rådet består af imamen Radwan Mansour, hans bror Khaled Mansour, der er formand i foreningen, som driver Fredens Moske samt imamen Nasser Qasimi.

Sidstnævnte kaldes også Abu Bilal - ikke at forveksle med den kendte imam i Grimhøjmoskeen - og betragtes ifølge talrige kilder, TV 2 har talt med, som det religiøse overhoved og den ledende imam i Fredens Moske

Khaled Mansour er formand for den Arabiske Kulturforening, der står bag Fredens Moske i Aarhus – som igen er blandt de 11 foreninger, der står bag ønsket om en stormoske i Aarhus.